b'\n_START_ARTICLE_\nDeuteronomium (yhtye)\n_START_SECTION_\nAlkuvaiheet\n_START_PARAGRAPH_\nEnnen Deuteronomiumia laukaalaiset veljekset Manu ja Jarno Lehtinen soittivat vuoden 1990 tienoilla kokkolalaisessa DBM (Destroyer of Black Metal) -yhtyeess\xc3\xa4. Yhtye vaihtoi nimens\xc3\xa4 Cathacombiksi ja julkaisi muutaman demon. Laukaa\xe2\x80\x93Kokkola-v\xc3\xa4limatkan vuoksi Lehtiset kuitenkin erosivat pian yhtyeest\xc3\xa4 ennen kuin Cathacomb my\xc3\xb6hemmin hajosi. Manu Lehtisell\xc3\xa4 oli vuoden 1991 tienoilla keksittyn\xc3\xa4 nimi ja logo Deuteronomiumia varten. Nimi viittaa Viidenteen Mooseksen Kirjaan, mutta Lehtisen mukaan valintaperuste oli, ett\xc3\xa4 Deuteronomium on "pitk\xc3\xa4, tyylik\xc3\xa4s ja vaikea"._NEWLINE_Vuonna 1993 laulaja-basisti Manu Lehtinen ja rumpali Jarno Lehtinen perustivat Deuteronomiumin. Yhtyeen tyyli oli aluksi nopeaa death metalia tai grindcorea ja yhtyeen vaikuttajiin kuuluivat ryhm\xc3\xa4t kuten Vengeance Rising, Mortification, Cannibal Corpse ja Carcass. Pian yhtyeeseen liittyiv\xc3\xa4t kitaristit Miika Partala ja Tapio Laakso. Yhtye teki ensimm\xc3\xa4isen konserttinsa Laukaan nuorisotalolla 3. joulukuuta 1993. Sen j\xc3\xa4lkeen yhtye \xc3\xa4\xc3\xa4nitti ensimm\xc3\xa4isen demonsa Paths of Righteousness, joka sis\xc3\xa4lt\xc3\xa4\xc3\xa4 kappaleet "Your Destructive Hate", "Thoughts of the Weary", "Apostasy (What Happened?)", "Stranger in a Strange Land" ja "My Prayer". Demosta tuli suosittu tietyiss\xc3\xa4 piireiss\xc3\xa4. Paths of Righteousnessin sek\xc3\xa4 deathrash-yhtye Sanctifyn demon Reality katsotaan aloittaneen suomen kristilliset metallipiirit. Vuosien 1993 ja 1994 vaihteessa yhtyeen kokoonpano muuttui, kun Jarno Lehtinen ja Tapio Laakso j\xc3\xa4ttiv\xc3\xa4t Deuteronomiumin. T\xc3\xa4m\xc3\xa4n j\xc3\xa4lkeen yhtyeen vakituiset muusikot olivat Manu Lehtinen ja Miika Partala. Kalle Paju ja Ali Hassinen liittyiv\xc3\xa4t yhtyeeseen ja Deuteronomium soitti 31. toukokuuta Jyv\xc3\xa4skyl\xc3\xa4n Hippoksella, Koulut liikkeelle -tapahtumassa Vaajakosken lukion edustajina. T\xc3\xa4m\xc3\xa4n j\xc3\xa4lkeen yhtye menetti harjoittelutilansa, ja hajosi ensimm\xc3\xa4isen kerran.\n_START_SECTION_\nUusi aikakausi ja Tribal Eagle\n_START_PARAGRAPH_\nVuonna 1995 yhtye palasi kokoonpanolla Manu Lehtinen, Miika Partala, Johnny Pesonen ja Jari Mantour. Partala otti laulun vastuulleen, ja Deuteronomium \xc3\xa4\xc3\xa4nitti toisen demonsa Crosshope. Demo julkaistiin vuonna 1996. Samana vuonna Deuteronomium soitti nelj\xc3\xa4 konserttia. Se osallistui Jyv\xc3\xa4skyl\xc3\xa4n Lutakko-klubin B\xc3\xa4ndikatselmus-tapahtumaan 24. huhtikuuta 1996. Toisen konsertin se soitti 10. toukokuuta Jyv\xc3\xa4skyl\xc3\xa4n nuorten y\xc3\xb6kahvilassa, Y\xc3\xb6kemiassa. Konsertin j\xc3\xa4lkeen Mantour j\xc3\xa4tti yhtyeen, ja kolmihenkisen\xc3\xa4 Deuteronomium soitti konsertit Tikkakoskella, Kuikan lavalla 6. hein\xc3\xa4kuuta ja 13. joulukuuta Laukaan nuorisotalolla._NEWLINE_Vuonna 1996 Deuteronomium meni studioon ja \xc3\xa4\xc3\xa4nitti ensimm\xc3\xa4isen ep:ns\xc3\xa4, Tribal Eaglen. Tyylilt\xc3\xa4\xc3\xa4n ep on perinteist\xc3\xa4 death metalia. Tribal Eagle julkaistiin kes\xc3\xa4ll\xc3\xa4 1997 ja ep:st\xc3\xa4 muodostui pieni suosikki tietyiss\xc3\xa4 piireiss\xc3\xa4 sek\xc3\xa4 laajensi yhtyeen ihailijakuntaa ulkomaille. Kansitaiteessa kuvattu motoristihenkinen tribaalikotka muodostui yhtyeen tunnukseksi ja oli Deuteronomiumin oheistuotteissa kuten t-paidoissa suosittu aihe. Deuteronomiumiin oli juuri liittynyt uusi j\xc3\xa4sen, rumpali Janne-Jussi Kontoniemi. Yhtye soitti vuoden ensimm\xc3\xa4isen konserttinsa 14. helmikuuta Y\xc3\xb6kemia-kahvilassa hard rock-yhtye Dust Eater Dogsin kanssa. 21. maaliskuuta Deuteronomium esiintyi Toivakkaan yl\xc3\xa4asteella Terapia-yhtyeen kanssa. 19. huhtikuuta yhtye osallistui Gospelin SM-kisoihin, jotka pidettiin Helsingin kulttuuritalolla. Esityksess\xc3\xa4 yhtyeen kokoonpanossa lauloi Anne-Marie Ruusunen, kuten my\xc3\xb6s seuraavassa konsertissa Jyv\xc3\xa4skyl\xc3\xa4n Lutakossa, jossa soittivat my\xc3\xb6s No Man\'s Band ja Whiteside. Loppuvuoden yhtye soittivat muutaman konsertin Jyv\xc3\xa4skyl\xc3\xa4n alueella yhtyeiden Dark Liturgy ja Dust Eater Dogs kanssa.\n_START_SECTION_\nStreet Corner Queen\n_START_PARAGRAPH_\nVuonna 1998 Manu Lehtinen ja Miika Partala perustivat levy-yhti\xc3\xb6n Little Rose Productions ky, jonka tarkoitus oli edist\xc3\xa4\xc3\xa4 ja monipuolistaa kotimaisen kristillisen musiikin kulttuuria tuomalla maahan levyj\xc3\xa4 sek\xc3\xa4 myyd\xc3\xa4 niit\xc3\xa4. Levymyynnin lis\xc3\xa4ksi Little Rose paitsi auttoi yhtyeit\xc3\xa4 kuten Immortal Souls alkuun my\xc3\xb6s julkaisi Deuteronomiumin ensimm\xc3\xa4isen studioalbumin Street Corner Queen. Albumi on kauttaaltaan kokeellinen ja yhdisteli useita eri musiikkityylej\xc3\xa4 extreme metaliin. Er\xc3\xa4\xc3\xa4ss\xc3\xa4 haastattelussa yhtye kertoi saaneensa innoitusta Waltari-yhtyeelt\xc3\xa4. Albumi sai vaihtelevia arvosteluja: siin\xc3\xa4 miss\xc3\xa4 The Phantom Tollboothin Spencer Cantwell kuvaili albumia "ep\xc3\xa4ilem\xc3\xa4tt\xc3\xa4 yhdeksi parhaista kristittyjen tekemist\xc3\xa4 metallialbumeista", No Life \'til Metalin Scott Waters taas piti sit\xc3\xa4 "umpim\xc3\xa4hk\xc3\xa4isen\xc3\xa4 ja kuuntelukelvottomana". Vaikka albumia on kuvailtu "monipuoliseksi" sek\xc3\xa4 "omaper\xc3\xa4iseksi ja luovaksi", Chronicles of Chaosin kaltaiset sivustot pitiv\xc3\xa4t rap-, reggae- ja funk-vaikutteita sopimattomina.  Albumi kuitenkin teki Deuteronomiumin tunnetummaksi. Kappaleesta "Spell of Hell" tuli Deuteronomiumin tunnetuin. Se on albumin \xc3\xa4\xc3\xa4rimm\xc3\xa4isimpi\xc3\xa4 kappaleita ja on muista poiketen tyylilt\xc3\xa4\xc3\xa4n black metallia. Sanoitukset varoittavat paholaisen petollisuudesta ja helvetin kauhuista. Imperiumi.netin arviossa kappale tulkittiin "jonkin sortin sinfonisen black metalin parodiaksi"._NEWLINE_6. maaliskuuta Deuteronomium esiintyi Vaasassa Club 25:ss\xc3\xa4 Jacks of All Trades -yhtyeen kanssa. Deuteronomium osallistui toisen kerran Gospelin SM-kisoihin Huittisissa 18. huhtikuuta ja sai kunniamaininnan. Street Corner Queen -albumin julkistamiskonsertti pidettiin 20. toukokuuta Lutakossa, l\xc3\xa4mmittely-yhtyeen\xc3\xa4 esiintyi Valo, joka tunnettiin my\xc3\xb6hemmin nimell\xc3\xa4 Hallowed. 19. hein\xc3\xa4kuuta Deuteronomium esiintyi Paraisilla, Hard\'n Heavy from Above -tapahtumassa yhtyeiden Christlight, Mordecai ja Jacks of All Trades kanssa. Jacks of All Tradesin Lary Launonen soitti kitaraa Deuteronomiumin riveiss\xc3\xa4 sill\xc3\xa4 Kalle Paju avioitui konserttia edellisen\xc3\xa4 p\xc3\xa4iv\xc3\xa4n\xc3\xa4.\n_START_SECTION_\nHere to Stay\n_START_PARAGRAPH_\nVuonna 1999 Deuteronomium meni studioon \xc3\xa4\xc3\xa4nitt\xc3\xa4m\xc3\xa4\xc3\xa4n uutta musiikkia. Yhtye julkaisi ensin maistiaiseksi singlen To Die and Gain. T\xc3\xa4ss\xc3\xa4 vaiheessa yhtye vaihtoi extreme metal -henkisen logonsa nykyiseen, yksinkertaisempaan versioon. Yll\xc3\xa4tt\xc3\xa4en Lutakko-klubilta pyydettiin Deuteronomiumia esiintym\xc3\xa4\xc3\xa4n  Sentencedin l\xc3\xa4mmittely-yhtyeen\xc3\xa4 6. helmikuuta. Konsertti oli yhtyeen siihen menness\xc3\xa4 merkitt\xc3\xa4vin, ja Deuteronomium jakoi mielipiteit\xc3\xa4 Sentencedin riveiss\xc3\xa4. Muutamaa p\xc3\xa4iv\xc3\xa4\xc3\xa4 my\xc3\xb6hemmin 19. helmikuuta yhtye soitti Pietarsaaren Tupakkahuoneella Mordecain, Nitrospitin ja Rose Templen kanssa. Sit\xc3\xa4 seuraavana p\xc3\xa4iv\xc3\xa4n\xc3\xa4 yhtye esiintyi Cross Rokk -tapahtumassa, Alaveteliss\xc3\xa4 Oikumenen, Rose Templen, Nitrospitin ja Crosswarriorsin kanssa._NEWLINE_Pian Deuteronomium julkaisi toisen studioalbuminsa Here to Stay, jolla yhtyeen tyyli vaihtui enemm\xc3\xa4n death \'n\' rolliin. Moni piti Here to Stayst\xc3\xa4 esikoisalbumia enemm\xc3\xa4n, vaikka edellisen julkaisun tapaan jakoi mielipiteit\xc3\xa4. Tukeakseen albumin myynti\xc3\xa4 Deuteronomium aloitti Here to Stay -minikiertueen 14. huhtikuuta Hallowedin ja Catrabbitsin (nykyisin Sotahuuto) kanssa. Yhtye tuli entist\xc3\xa4 tunnetummaksi metallipiireiss\xc3\xa4 ja siit\xc3\xa4 liikkui jo mit\xc3\xa4 erikoisimpia juoruja. Er\xc3\xa4\xc3\xa4nkin tunnetun juorun mukaan "Deuteronomium esiintyi Kuopion Valhalla-metallibaarissa, jossa keikan j\xc3\xa4lkeen black metal -yhtye Barathrumin j\xc3\xa4sen puukotti Deuteronomiumin rumpalin." Juorulla ei ole pohjaa sill\xc3\xa4 Deuteronomium ei koskaan esiintynyt kyseisess\xc3\xa4 kapakassa._NEWLINE_Loppuunmyydyt Tribal Eagle -ep ja Street Corner Queen -albumi julkaistiin samana vuonna uudelleen digipak-painoksena, joka sis\xc3\xa4lsi Studio Watercastlessa \xc3\xa4\xc3\xa4nitetyn coverkappaleen yhdysvaltalaisen punk-thrash metal -yhtye One Bad Pigin kappaleesta "Red River".\n_START_SECTION_\nUlkomaan konsertit\n_START_PARAGRAPH_\nDeuteronomium esiintyi ulkomailla ensimm\xc3\xa4isen kerran 27. kes\xc3\xa4kuuta 1999 Hollanissa, Goudan nuorisoseurakunnassa. Kolme p\xc3\xa4iv\xc3\xa4\xc3\xa4 my\xc3\xb6hemmin se esiintyi Rotterdamin Nighttown-klubilla, ja toimi l\xc3\xa4mmittely-yhtyeen\xc3\xa4 australialaisyhtye Mortificationille, joka oli juuri aloittanut Hammer of God -kiertueensa. Manu Lehtisen j\xc3\xa4rjestelyill\xc3\xa4 Mortification esiintyi nelj\xc3\xa4\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin Suomessa, Tampereen Tullikamarin Pakkahuoneella, jossa Deuteronomium toimi toistamiseen Mortificationin l\xc3\xa4mmittely-yhtyeen\xc3\xa4. 11. joulukuuta Deuteronomium soitti Kouvolan Winter Metal Fest -tapahtumassa Immortal Soulsin, No Man\'s Bandin ja Prophesyn kanssa._NEWLINE_25. maaliskuuta 2000 Deuteronomium soitti Ruotsissa, Klubbenilla Bobfest-tapahtumassa, tunnettujen yhtyeiden kuten Antestorin, Crimson Moonlightin, Veni Dominen ja Sanctifican kanssa. Viel\xc3\xa4 tuolloin Bobfestit olivat Euroopan ainoat tunnetut kristilliset metallifestivaalit. Kes\xc3\xa4kuussa yhtye palasi Rotterdamiin, jossa he soittivat 30. p\xc3\xa4iv\xc3\xa4 Baroegissa, jolla on "saatanallisen rockklubin" maine. Deuteronomium oli ensimm\xc3\xa4inen kristillinen yhtye, joka soitti tuossa klubissa. Seuraavana p\xc3\xa4iv\xc3\xa4n\xc3\xa4 yhtye suuntasi toistaiseksi viimeisen kerran Norjaan, jossa se soitti p\xc3\xa4\xc3\xa4esiintyj\xc3\xa4n\xc3\xa4 isoilla Seaside-festivaaleilla yhtyeiden kuten Narnia, Silver ja Newsboys kanssa. T\xc3\xa4ss\xc3\xa4 vaiheessa Deuteronomium oli jo suhteellisen iso nimi kristillisiss\xc3\xa4 metallipiireiss\xc3\xa4 sek\xc3\xa4 kohtalaisen tunnettu maallisissa piireiss\xc3\xa4.\n_START_SECTION_\nYhtyeen hajoaminen\n_START_PARAGRAPH_\nVuoden 2000 puolella Miika Partala ilmoitti j\xc3\xa4tt\xc3\xa4v\xc3\xa4ns\xc3\xa4 yhtyeen, kuten teki my\xc3\xb6s Janne-Jussi Kontoniemi. He kuitenkin p\xc3\xa4\xc3\xa4ttiv\xc3\xa4t soittaa loput sovitut konsertit yhtyeen riveiss\xc3\xa4. Hein\xc3\xa4kuun aikana Deuteronomium soitti kolme konserttia Saksassa: ensin 22. p\xc3\xa4iv\xc3\xa4 Oelsnitz-Erzebirgen Heavy und Biker -klubilla death metal -yhtye Sacrificiumin kanssa. Klubille saapuneet black metal -harrastajat n\xc3\xa4rk\xc3\xa4styiv\xc3\xa4t saatuaan tiet\xc3\xa4\xc3\xa4, ett\xc3\xa4 Deuteronomium on kristillinen yhtye. Sunnuntai 23. p\xc3\xa4iv\xc3\xa4 yhtye soitti Stuttgartin Che-klubilla 30 hengen innostuneelle yleis\xc3\xb6lle. Konsertissa soittivat my\xc3\xb6s Sacrificium ja Acoustic Torment. Kolmas esiintyminen tapahtui 20. p\xc3\xa4iv\xc3\xa4 Gothan alueen maaseudulla, isoilla Freakstock-festivaaleilla. Tapahtumassa soitti my\xc3\xb6s tunnettu speed-power metal -yhtye Seventh Avenue. Freakstockin esiintyminen j\xc3\xa4i Deuteronomiumin viimeiseksi ja merkitsi yhtyeen toimeliaan kauden p\xc3\xa4\xc3\xa4ttymisen. Deuteronomium hajosi virallisesti vuonna 2001. Manu Lehtinen myi Little Rosen levykauppatoiminnan Lasse Niskalalle ja P\xc3\xa4ivi Niemelle, jotka perustivat Maanalaisen Levykaupan._NEWLINE_Vuonna 2000 oululainen Markus "Black Raven" Vainionp\xc3\xa4\xc3\xa4 voitti Ilmakitaransoiton MM-kisat esitt\xc3\xa4m\xc3\xa4ll\xc3\xa4 Deuteronomiumin "Crosshope"-kappaleen_NEWLINE_Vuosien varrella j\xc3\xa4senet jatkoivat eri teill\xc3\xa4: Manu Lehtinen perusti melankolista rockia soittavan Vaskik\xc3\xa4\xc3\xa4rme-yhtyeen, jossa h\xc3\xa4n laulaa ja soittaa bassokitaraa; Miika Partala taas vaikutti ja vaikuttaa edelleen rock- ja metalliyhtyeiss\xc3\xa4 No Man\'s Band, Stoner Kings, Icon Clan ja Feiled.\n_START_SECTION_\nPaluu ja From the Midst of the Battle\n_START_PARAGRAPH_\nVuonna 2006 Deuteronomium osoitti elonmerkkej\xc3\xa4, kun Keuruulla j\xc3\xa4rjestett\xc3\xa4v\xc3\xa4t, Helsingin Sanomien Nyt-liitteen mukaan Suomen suurimmat p\xc3\xa4ihteett\xc3\xb6m\xc3\xa4t juhannusfestivaalit, OHM-Festit ilmoittivat Deuteronomiumin p\xc3\xa4\xc3\xa4esiintyjikseen. Yhtye ilmoitti tekev\xc3\xa4ns\xc3\xa4 yhden ainoan konsertin sen kummemmin aloittamatta uudelleen uraansa. L\xc3\xa4hes puolitoistatuntisen konserttinsa aikana yhtye soitti tunnetuimpia kappaleitaan "Tribal Eaglea", "Spell of Hellia", "Red Riveria" ja "Black Ravenia" my\xc3\xb6ten. Konsertissa oli mukana runsaasti yleis\xc3\xb6\xc3\xa4 sek\xc3\xa4 videokuvausryhm\xc3\xa4: Deuteronomium oli p\xc3\xa4\xc3\xa4tt\xc3\xa4nyt kuvauttaa keikasta live-DVD:n. Tapahtumassa julkaistiin Maanalaisen Levykaupan kautta uusintapainos loppuunmyydyst\xc3\xa4 Street Corner Queen ja Tribal Eagle -yhteisalbumista uudella ulkoasulla. _NEWLINE_24. joulukuuta Deuteronomium ilmoitti kotisivuillaan jatkavansa yhtyetoimintaa ja soitti Immortal Metal Fest -tapahtumassa 19. toukokuuta 2007. Maaliskuussa 2008 Deuteronomium \xc3\xa4\xc3\xa4nitti ensimm\xc3\xa4isen uuden albuminsa sitten 1999 ilmestyneen Here to Stayn. From the Midst of the Battle julkaistiin 13. elokuuta 2008 Bullroser Recordsilla. Albumilla vierailevat muiden muassa Christian Palin (Random Eyes), Oula Siipola (Lumina Polaris), Mikko H\xc3\xa4rkin (ex-Sonata Arctica, Mehida) ja Claudio Enzler (Sacrificium). Tyylilt\xc3\xa4\xc3\xa4n nykyinen musiikki on perinteist\xc3\xa4 melodista death metalia ja thrash metalia._NEWLINE_24. hein\xc3\xa4kuuta 2008 albumin kappaleita soitettiin Metalliliitto-radio-ohjelmassa, ja juontaja Matti Riekki sanoi siit\xc3\xa4: "Voisin julistaa t\xc3\xa4m\xc3\xa4n levyn kuluvan vuoden parhaimpien joukkoon." Julkaisuviikolla 34 From the Midst of the Battle meni sijalle 11 Suomen virallisella listalla. Albumi sai yleisesti hyvi\xc3\xa4 arvioita musiikkiviestimilt\xc3\xa4. Julkaisun j\xc3\xa4lkeen yhtye esiintyi Hollannissa Flevo Festival -tapahtumassa, ja teki joulukuussa Immortal Soulsin kanssa 12. konsertin kiertueen seitsem\xc3\xa4ss\xc3\xa4 maassa. Huhtikuussa 2009 yhtye julkaisi vinyyli-EP:n Retaliatory Strike. Deuteronomium esiintyi my\xc3\xb6s isommilla festivaaleilla: Tampereen Sauna Open Air -festivaaleilla 5. kes\xc3\xa4kuuta 2009 ja Turun DBTL -festivaaleilla 1. elokuuta 2009. Loppuvuodesta 2009 Deuteronomium vieraili ensimm\xc3\xa4ist\xc3\xa4 kertaa urallaan Euroopan ulkopuolella tehden yhdeks\xc3\xa4n konserttia k\xc3\xa4sitt\xc3\xa4v\xc3\xa4n kiertueen Meksikossa.\n_START_SECTION_\nDeathbed Poetry - Hope Against the Hope ja The Amen\n_START_PARAGRAPH_\nHelmikuussa 2011 yhtye tiedotti, ett\xc3\xa4 seuraavan albumin nimeksi tulee Deathbed Poetry \xe2\x80\x93 Hope Against Hope. Lehtisen mukaan se on konseptialbumi, joka k\xc3\xa4sittelee brittil\xc3\xa4isen runoilijan ja papin John Donnen (1572-1631) kirjaa Devotions upon Emergent Occasions. Levyn musiikki on suorasukaisempaa ja nojaa vahvemmin thrash metalliin huutolyriikoin. T\xc3\xa4m\xc3\xa4 tyyli ei ollut kaikkien fanien helppo niell\xc3\xa4._NEWLINE_Sen sijaan The Amen (2013) palasi Deuteronomiumin death metal -juurille. Levyll\xc3\xa4 on huomattavissa my\xc3\xb6s doom, thrash ja groove metallivaikutteita. Miika Partalan mukaan kyseess\xc3\xa4 on \xe2\x80\x9dvanhan liiton keskitempoista blackia ja vanhatestamentillista paatosta\xe2\x80\x9d. Partalan kirjoittamat sanoitukset pohjautuvat vahvasti Raamattuun._NEWLINE_2013 b\xc3\xa4ndi vietti my\xc3\xb6s 20-vuotisjuhlavuotta ja keikkaili muun muassa Etel\xc3\xa4-Amerikassa, jossa yhtyeen vahvin fanikanta. Varsinainen 20-vuotisjuhlashow oli Vappugospelissa. T\xc3\xa4m\xc3\xa4n lis\xc3\xa4ksi b\xc3\xa4ndi kiersi Suomea Drottnarin ja Pantokratorin kanssa._NEWLINE_B\xc3\xa4ndi on lopettanut keikkailun ja viett\xc3\xa4nyt hiljaiseloa muuttuneiden el\xc3\xa4m\xc3\xa4ntilanteiden vuoksi.'